# Acre (unitat de superfície)

L'acre, abreviat ac o Ac, és una unitat de mesura agrària de superfície d'origen germànic, utilitzada tant a les illes Britàniques com a les seves antigues colònies, incloent-hi els Estats Units, equivalent a 4 047 m² o 0,404 7 ha.
Tradicionalment, cada nació tenia unes dimensions pròpies de l'acre, així a Anglaterra i als EUA equivalia a una superfície de 40 a 46 ca (centiàrees) i 86 dm² (4 046,86 m²), a Escòcia a una de 51 a i 43 ca (5 143 m²), i a Irlanda a una de 65 a i 55 ca (6 555 m²), força diferents. A Catalunya hi havia una mesura molt semblant, tant en l'origen com en l'extensió, anomenada mujada, bovada o parellada, i equivalent a 4 896,5 m² o 1,21 acres.

## Història

L'acre té les seves arrels en l'àrea típica que podia ser llaurada en un dia amb una parella de bous estirant una arada de fusta. L'acre anglosaxó antic es definia com una franja de terra d'1 × 1/10 furlong (201,168 m), o 40 × 4 canyes o 660 × 66 peus (30,48 cm). Amb el temps, un acre arribà a utilitzar-se per referir-se a una parcel·la de terra de qualsevol forma que mesura les actuals 4 840 iardes quadrades. En el passat, en les illes britàniques existien acres de dimensions més grans i més petites, amb una superfície que anava des de 0,19 fins a 0,911 hectàrees. Al Principat aquesta extensió que podia llaurar una parella de bous en un dia s'anomenava mujada, bovada o parellada, i equivalia a 4 896,5 m² o 1,21 acres internacionals.
El terme «acre» prové de l'anglès antic æcer, que originalment significava open field, ‘camp obert’. Té el mateix origen que el terme noruec ækre, el suec åker, l'alemany Acker i el llatí ager, agri ‘camp’ que prové del grec αγρος, agros, amb el mateix significat.

## Unitats relacionades

Els acres tradicionals de l'edat mitjana eren extensions de terra llargues i estretes a causa de la dificultat de girar l'arada arrossegada per una parella de bous i del valor de l'accés a l'aigua del riu. Per aquesta raó els acres eren una franja de terra d'1 × 1/10 furlong (201,168 m). El furlong (que significa longitud de solc) era la distància que una parella de bous podia llaurar sense descansar.
Múltiples de l'acre a Anglaterra eren:
* Un oxgang o bovate era la quantitat de terra que es podia conrear amb una parella de bous en una temporada d'arada. Això podia variar de poble a poble, però solia ser d'unes 15 acres.
* Un virgate era l'extensió de terra que es podia conrear amb una parella de bous en un any, per tant, 2 × 15 acres = 30 acres.
* Un carucate era la quantitat de terra que es podia conrear amb vuit bous en una temporada, equivalent a 4 × 30 acres = 120 acres. Això era igual a 8 bovates o 4 virgates.

## Usos

Els acres més comunament emprats actualment són l'acre internacional, que equival a 4 046,856 4 m² i, als Estats Units el Survey acre, amb una extensió de 4 046,872 6 m². El 1958, als EUA i als països de la Commonwealth es definí la mesura de la iarda internacional en 0,9144 metres i, a partir d'ella, s'establí l'acre internacional.
Algunes places i la seva superfície aproximada en acres són:
* Plaça Major de Palma ~1 acre.
* Plaça de la Font de Tarragona ~1 acre.
* Plaça Reial de Barcelona ~1 acre.
* Piazza della Signoria de Florència ~2 acres.
* Plaça de la Concorde de París ~2 acres.
* Piazza Navona de Roma ~3 acres.

## Equivalències

Un acre actualment equival a:

### Unitats del Sistema Internacional d'Unitats

* 4 047 m²
* 0,404 7 hm² = 0,404 7 ha
* 0,004 047 km²

### Unitats tradicionals dels Països Catalans

* 0,569 8 quarterades de Mallorca.
* 0,826 5 mujades, bovades o parellades.
* 1,653 0 quarteres de Barcelona.
* 1,850 1 vessanes de rei de Girona.
* 4,856 6 fanecades del País Valencià.
* 7,358 2 tornalls d'Eivissa.

### Altres unitats

* 43 560 ft$^2$
* 4 840 yd$^2$
* 0,001 56 milla$^2$
* 0,803 1 heredium

## Referències

* ↑ Gyllenbok, Jan. Encyclopaedia of historical metrology, weights, and measures. Cham: Birkhäuser, 2018. ISBN 978-3-319-69067-4.
* ↑ "Acre". Diccionari de l'Institut d'Estudis Catalans
* ↑ "Acre". Enciclopèdia Catalana (accés 12-07-08)
* 1 2 «mujada». Gran Enciclopèdia Catalana. Barcelona: Grup Enciclopèdia Catalana. [Consulta: 20 octubre 2023].
* ↑ Britannica, The Editors of Encyclopaedia. "acre". Encyclopedia Britannica, 9 Mar. 2021, {{format ref}} https://www.britannica.com/science/acre-unit-of-measurement. Accés 19 octubre 2023.
* ↑ Alcover, Antoni M.; Moll, Francesc de B. «bovada». A: Diccionari català-valencià-balear. Palma: Moll, 1930-1962. ISBN 8427300255.
* ↑ Alcover, Antoni M.; Moll, Francesc de B. «parellada». A: Diccionari català-valencià-balear. Palma: Moll, 1930-1962. ISBN 8427300255.
* ↑ «acre». Online Etymology Dictionary. Douglas Harper. [Consulta: 20 octubre 2023].
* ↑ «furlong». Collins English Dictionary. HarperCollins Publishers. [Consulta: 20 octubre 2023].
* ↑ «bovate». Merriam-Webster.com Dictionary. Merriam-Webster. [Consulta: 20 octubre 2023].
* ↑ «virgate». Webster’s New World College Dictionary. Houghton Mifflin Harcourt, 2010. [Consulta: 20 octubre 2023].
* ↑ «carucate». Merriam-Webster.com Dictionary. Merriam-Webster. [Consulta: 20 octubre 2023].
* ↑ National Bureau of Standards. Refinement of Values for the Yard and the Pound.
* ↑ «Google Earth». Google Inc. [Consulta: 19 octubre 2023].
* 1 2 3 4 Alcover, A.M.; Moll, F. de B.. Diccionari català-valencià-balear. Palma: Moll, 1962 [Consulta: 28 desembre 2013].
* ↑ «mujada». Gran Enciclopèdia Catalana. Barcelona: Grup Enciclopèdia Catalana. [Consulta: 19 octubre 2023].
* ↑ «Enciclopèdia d'Eivissa i Formentera». [Consulta: 19 octubre 2023].

## Vegeu també

Sistema anglosaxó

## Enllaços externs

* The Units of Measurement Regulations 1995 (United Kingdom)(anglès)
* "How much is inside an acre?" a Cockeyed.com(anglès)
Viccionari